Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А.Р., поднесена против ЈП „Куманово-паркинг„ - Куманово, по предметот Барање за пристап до информации од јавен карактер, на 28.07.2025 година, го донесе следното

**Р Е Ш Е Н И Е**

1. Жалбата изјавена А.Р., поднесена против ЈП „Куманово-паркинг„ - Куманово, заведена во Агенцијата со бр. 08-404 на 21.07.2025 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**

**3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата**.

**О Б Р А З Л О Ж Е Н И Е**

А.Р., како што е наведено во Жалбата, на 17.06.2025 година поднела Барање за пристап до информации од јавен карактер до ЈП „Куманово-паркинг„ - Куманово, со кое побарала по е-маил да и се достави електронски запис од следната информација:

„Дали ЈП „Паркинг“ Куманово има план за реконструкција на стадионот? Ако да, кога? Ако не, зошто?“.

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата со бр. 08-404 на 21.07.2025 година.

Агенцијата со електронски допис бр.08-404 од 21.07.2025 година, ја препрати Жалбата до имателот на информации и побара во рок од седум (7) дена да се произнесе по истата и до Агенцијта да ги достави сите списи во врска со предметот.

Имателот на информации на 28.07.2025 година до Агенцијата достави е-маил во кој наведува: „Во врска со доставеното Барање.... ЈП „Куманово-паркинг„ - Куманово Ве известува дека нема информации за наведените прашања, бидејќи Стадионот во Куманово сеуште е под ингеренции на Општина Куманово и уште не е направено примопредавање и записник за истиот. За подетални информации за Стадионот треба да се обратите до Општина Куманово“.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

По разгледувањето на Жалбата и другите списи во врска со предметот, Агенцијата за заштита на правото на слободен пристап до информациите од јавен карактер утврди дека Имателот на информации не постапил по Барањето на Барателот согласно Законот за слободен пристап до информации од јавен карактер.

Имателот на информации бил должен да постапи по Барањето на Барателот согласно член 18 од Законот за слободен пристап до информации од јавен карактер, а не како во конкретниот случај, да не постапува во законски предвидениот рок, а по доставувањето на Жалбата на произнесување кај Имателот, истиот да го упатува Барателот на информации да се обрати во Општина Куманово.

Согласно член 18 став 1 од Законот за слободен пристап до информации до јавен карактер, кој гласи: „Ако имателот на информации што го примил барањето не располага со бараната информација веднаш, а најдоцна во рок од три дена од денот на приемот на барањето, е должен да го препрати барањето до имателот на информации кој според содржината на барањето е имател на информацијата и за тоа да го извести барателот.“

Агенцијата му укажува на ЈП „Куманово-паркинг„ - Куманово дека, при повторното постапување е должно, по приемот на ова Решение, да го препрати Барањето до Имателот на информации кој според содржината на барањето е имател на информацијата и кој самиот во својот допис го идентификува. За своето постапување е должен веднаш да го извести Барателот, а истовремено и Агенцијата за заштита на правото на слободен пристап до информации од јавен карактер.

При повторно постапување по Барањето, Имателот на информации е должен да ги земе предвид укажувањата од страна на Агенцијата за заштита на правото за слободен пристап до информации од јавен карактер.

Поради погоре наведеното, Агенцијата одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**